Αναπόφευκτη συνέπεια του «θαμπώματος» των φαναριών είναι, πρωτίστως, η μείωση της απόδοσης των προβολέων, από την προκαλούμενη οξείδωση του πλαστικού. Αυτό έχει ως αποτέλεσμα το φως που διαχέεται να είναι ανεπαρκές, γεγονός που καθιστά το «θάμπωμα των φαναριών» ιδιαίτερα ενοχλητικό και άκρως επικίνδυνο, όχι μόνο για τον ίδιο τον οδηγό και για τους απέναντι οδηγούς, αλλά και για τους τυχόν διερχόμενους πεζούς.
Περαιτέρω, η χαμηλή ορατότητα, επειδή απαιτεί την συνεχώς τεταμένη προσοχή των οδηγών, κουράζει και μπορεί να αποτελέσει την αιτία σοβαρότατων ατυχημάτων. Για το λόγο αυτό, σήμερα και ορθώς, υπάρχει πιθανότητα, να μην περάσει κάποιο όχημα επιτυχώς τον έλεγχο του ΚΤΕΟ, λόγω της θολερότητας των φαναριών σε επίπεδο μη ανεκτό, ειδικά στις περιπτώσεις που, ενώ είχε ήδη προηγηθεί ειδική σύσταση για το «ξεθάμπωμά» τους σε προγενέστερο έλεγχο, αυτό δεν κατέστη εφικτό από τον ιδιοκτήτη.
Εξάλλου, εκτός των άλλων, τα θαμπά φανάρια δημιουργούν αρνητική εντύπωση ή εντείνουν την όψη παλαιότητας του αυτοκινήτου σας, απομειώνοντας σε μεγάλο βαθμό την αισθητική αλλά και την εμπορική του αξία!